b"\n_START_ARTICLE_\nModel osebnosti HEXACO\n_START_SECTION_\nLeksi\xc4\x8dne \xc5\xa1tudije in HEXACO model\n_START_PARAGRAPH_\nLeksi\xc4\x8dne \xc5\xa1tudije so postavile temelj \xc5\xbee pet-faktorskem modelu. Ko so se \xc5\xa1tudije raz\xc5\xa1irile tudi na ostale ne-angle\xc5\xa1ko govore\xc4\x8de dr\xc5\xbeave, pa so se pri\xc4\x8dele pojavljati nove ugotovitve. Prednost leksi\xc4\x8dnih \xc5\xa1tudij je predvsem ta, da ni prisotne subjektivnosti v povezavi z izborom spremenljivk, saj mora leksi\xc4\x8dni raziskovalec le identificirati skupino sorodnih doma\xc4\x8dih izrazov, navadno pridevnikov (Ashton idr., 2006)._NEWLINE__NEWLINE_Kot \xc5\xbee omenjeno, je bil leksi\xc4\x8dni pristop najprej uporabljen na angle\xc5\xa1kem jeziku, pri \xc4\x8demer so pridobili samoocene in ocene drugih na dolo\xc4\x8denih skupinah pridevnikov, ter jih razvrstili dimenzije osebnosti (Ashton idr., 2006). Ve\xc4\x8dina raziskovalcev je v poznih 90ih letih pri\xc5\xa1la do zaklju\xc4\x8dka, da osebnost najla\xc5\xbeje opi\xc5\xa1emo s petimi \xc5\xa1irokimi in med seboj ve\xc4\x8dinoma neodvisnimi dimenzijami, znanimi kot Velikih pet faktorjev osebnosti (Ashton in Lee, 2007)._NEWLINE__NEWLINE_V zadnjih letih pa se je pojavilo dovolj dokazov za obstoj nove, alternativne reprezentacije osebnostne strukture, ki so jo poimenovali HEXACO model osebnosti (Ashton in Lee, 2007). V leksi\xc4\x8dnih raziskavah, ki so vodile do oblikovanja novega modela osebnosti, so strokovnjaki uporabili enake strategije izbiranja spremenljivk in njihovega merjenja kot pri postopku izdelave modela Velikih pet. Pri HEXACO modelu torej ne gre zgolj za raz\xc5\xa1iritev definicije osebnosti, temve\xc4\x8d zanj obstajajo jasni dokazi (Ashton in Lee, 2007). Te ugotovitve so potrdile \xc5\xa1tudije v mnogih dr\xc5\xbeavah, kot so Nizozemska, Nem\xc4\x8dija, Francija, Mad\xc5\xbearska, Italija, Koreja, Poljska. Sledile so tudi dr\xc5\xbeave, ki so naredile revizijo svojih arhiviranih podatkov in pri\xc5\xa1li prav tako do ugotovitev \xc5\xa1est-faktorskega modela (Hrvati, Grki, Turki, Filipinci,\xe2\x80\xa6) (Ashton in Lee, 2007). Dodana dimenzija je bila tako iskrenost-poni\xc5\xbenost (Ashton idr., 2006)._NEWLINE__NEWLINE_Glede na leksi\xc4\x8dne \xc5\xa1tudije v Italiji, Nizozemski in Veliki Britaniji se je izkazalo, da so izbrani pridevniki dobro reprezentirali lestvice HEXACO. Posebej \xc5\xa1tudija v Italiji velja kot prototip medjezikovne \xc5\xa1tudije, na katerem je \xc5\xa1est-faktorski model utemeljen (Ashton idr., 2006). Primerjava treh razli\xc4\x8dnih leksi\xc4\x8dnih \xc5\xa1tudij omogo\xc4\x8da ugotovitev, da v modelu obstajajo \xc5\xa1tirje faktorji, ki so opredeljeni \xc5\xa1ir\xc5\xa1e (X, A, C, E), saj so pokazali tudi vi\xc5\xa1je konvergentne korelacije med pridevni\xc5\xa1kimi pokazatelji in HEXACO-PI lestvicami. Faktorja O in H pa sta pokazala \xc5\xa1ibkej\xc5\xa1e korelacije, vendar \xc5\xa1e vedno zadovoljive (Ashton idr., 2006). Ugotovljena je bila tudi razlika med faktorjem odprtost pri pet-faktorskem modelu in pri HEXACO modelu. Faktor odprtost pri HEXACO modelu namre\xc4\x8d vklju\xc4\x8duje \xc5\xa1e pridevnike vezane na domi\xc5\xa1ljijo, kot so umetni\xc5\xa1ki, kreativen, ironi\xc4\x8den, iznajdljiv, originalen, filozofski, duhovit nasproti konzervativen, konvencionalen, pokoren, ozkogleden, nedomiseln._NEWLINE_Zanimivo je tudi, da se v vseh treh leksi\xc4\x8dnih \xc5\xa1tudijah pojavi iskrenost-poni\xc5\xbenost kot \xc5\xa1esti faktor in visoko korelira z vsemi \xc5\xa1tirimi facetami: odkritost, po\xc5\xa1tenost, nepohlepnost in skromnost (Ashton idr., 2006). Za nas posebej zanimive rezultate pa je pokazala tudi hrva\xc5\xa1ka \xc5\xa1tudija (Mla\xc4\x8di\xc4\x8d in Ostendorf, 2005; v: Ashton idr., 2006). Odkrili so namre\xc4\x8d novo varianto \xc5\xa1est-faktorskega modela. Poseben je faktor sprejemljivosti, ki ga na spodnji ravni predstavljajo vzkipljivost, trmavost, razdra\xc5\xbeljivost in zoprnost. Prav tako odstopa emocionalnost, na spodnji ravni sta neemocionalnost in neob\xc4\x8dutljivost. Faktor iskrenost/poni\xc5\xbenost pa je opredeljen s pridevniki hipokritski, pohlepen, ne\xc4\x8dimrn in izdajalski na spodnjem polu. Na nek na\xc4\x8din hrva\xc5\xa1ka \xc5\xa1tudija potrjuje ostale leksi\xc4\x8dne \xc5\xa1tudije, ki so potrdile \xc5\xa1est-faktorski model. Tudi v tej \xc5\xa1tudiji so namre\xc4\x8d lastnost radodarnost pripisali dimenziji iskrenost/po\xc5\xa1tenost, namesto dimenziji sprejemljivosti (Mla\xc4\x8di\xc4\x8d in Ostendorf, 2005; Ashton idr., 2004; v: Ashton idr., 2006)._NEWLINE__NEWLINE_HEXACO model je potrdila tudi leksi\xc4\x8dna \xc5\xa1tudija v Tur\xc4\x8diji (Wasti idr., 2008). V \xc5\xa1tudiji opredeljujejo HEXACO model kot bolj\xc5\xa1i od modela velikih pet, saj naj bi dodatna os, pojasnila ve\xc4\x8d variance. Prav tako menijo, da glede na konsistentnost rezultatov v razli\xc4\x8dnih dr\xc5\xbeavah, napeljuje k temu, da se HEXACO model posplo\xc5\xa1i.\n_START_SECTION_\nHEXACO, Velikih pet ali vi\xc5\xa1ji faktorji osebnosti?\n_START_PARAGRAPH_\nOb vseh mo\xc5\xbenih modelih osebnosti se tako vpra\xc5\xa1amo, kateri je tisti, ki najbolj ustreza pojasnjevanju osebnostnega profila posameznika. Do nedavnega je bil najbolj raz\xc5\xa1irjen predvsem model Velikih pet, vendar so \xc5\xa1tudije v zadnjih letih odkrile tudi \xc5\xa1est- dimenzionalni model HEXACO (Ashton idr., 2009). Splo\xc5\xa1na predpostavka osebnostnih dimenzij znotraj modelov je navadno ta, da te dimenzije med seboj ne oz. nizko korelirajo, torej so med seboj \xc4\x8dim bolj neodvisne. Pri modelu Velikih pet pa so se pojavile dokaj visoke korelacije med dimenzijami emocionalne stabilnosti, vestnosti in sprejemljivosti, prav tako pa tudi med odprtostjo za izku\xc5\xa1nje in ekstravertnostjo (Digman, 1997; v: Ashton idr., 2009). Zaradi tovrstnih korelacij, je Digman (1997; v: Ashton idr., 2009) predvideval, da obstajata dva vi\xc5\xa1ja faktorja, Alfa in Beta. Alfa faktor naj pri predstavljal bolj tendenco k socializaciji (emocionalna stabilnost, vestnost in sprejemljivost), medtem ko naj bi Beta predstavljal dimenzijo samoaktualizacije (ekstravertnost, odprtost za izku\xc5\xa1nje). Podobno sta dva faktorja opredelila tudi John in Paulus (1998; v: Ashton idr., 2009)._NEWLINE_Modele so v raziskavi preizkusili Ashton idr. (2009), pri tem so primerjali tudi 12 facet HEXACO dimenzij. H faktor je obsegal facete 'sincerity' (odkritost), 'greed avoidance' (nepohlepnost); A faktor je obsegal 'flexibility' (fleksibilnost), 'patiance' (potrpe\xc5\xbeljivost) in prav tako 'greed avoidance'; E faktor je obsegal 'dependence' (odvisnost), 'sentimentality' (sentimentalnost); C faktor je obsegal 'organization' (organizacija), 'perfectionizem' (perfekcionizem); X faktor je obsegal 'social boldness' (socialni pogum), 'liveliness' (\xc5\xbeivahnost) in O faktor je obsegal 'inquisitiveness' (radovednost), 'unconventionality' (nekonvencionalnost). Ugotovili so, da so korelacije med posameznimi facetami stabilne in nizke med razli\xc4\x8dnimi faktorji. HEXACO model tako omogo\xc4\x8da ugotovitve, zaradi katerih lahko podvomimo v obstoj le dveh osebnostnih dimenzij, saj naj bi bil me\xc5\xa1ani model bolj\xc5\xa1i od tistega, ki opredeljuje vi\xc5\xa1je faktorje. Bolj\xc5\xa1i je predvsem v pojasnjevanju odnosov med osebnostnimi potezami, medtem ko ne smemo trditi, da so vi\xc5\xa1ji faktorji neuporabni. Za dolo\xc4\x8dena podro\xc4\x8dja osebnosti, omogo\xc4\x8dajo zadostno interpretacijo posameznikovega osebnostnega profila (Ashton idr., 2009).\n_START_SECTION_\nPrednosti HEXACO modela\n_START_PARAGRAPH_\nHEXACO model temelji na prej omenjenih leksi\xc4\x8dnih \xc5\xa1tudijah. Primarna prednost doti\xc4\x8dnega modela je tako predvsem ta, da so te \xc5\xa1tudije potekale v razli\xc4\x8dnih dr\xc5\xbeavah in so ugotovitve tako medkulturno dobro podprte. Prav tako tovrsten model vklju\xc4\x8duje tudi skupine izrazov, kot so simpati\xc4\x8dnost, mehkosr\xc4\x8dnost, radodarnost in razne karakteristike dru\xc5\xbeabnosti, ki pred tem niso bili vklju\xc4\x8deni v ostale \xc5\xa1tudije. Predvsem simpati\xc4\x8dnost se je pokazala kot nestabilna lastnost, saj v nekaterih \xc5\xa1tudijah pripade dimenziji sprejemljivosti, v drugih iskrenosti in ostalih kot lastnost emocionalnosti (Ashton in Lee, 2007). Izrazi, na katerih HEXACO model temelji so predvsem kulturno doma\xc4\x8di in reprezentativni za podro\xc4\x8dje osebnosti. Vse skupaj omogo\xc4\x8da predvsem teoreti\xc4\x8dno interpretabilnost, saj je lahko interpretiran tudi v okviru teoreti\xc4\x8dne biologije (Ashton, Lee in Paunonen, 2002; v: Ashton in Lee, 2007). Interpretacije pa lahko pojasnijo tudi nekaj pomembnih osebnostnih fenomenov, ki jih predhodno ni bilo mogo\xc4\x8de pojasniti. Pomembna prednost modela pa je tudi ta, da ima dobro prediktivno mo\xc4\x8d (Ashton in Lee, 2007)._NEWLINE_HEXACO model obsega predvsem dva koncepta fenomenov. Z dimenzijami kot so iskrenost-poni\xc5\xbenost, sprejemljivost in emocionalnost namre\xc4\x8d lahko pojasnimo predvsem biolo\xc5\xa1ko in recipro\xc4\x8dno vrsto altruizma. Ekstravertnost, vestnost in odprtost za izku\xc5\xa1nje pa bolj opisujejo investicijo v nekaj oz. pripravljenost vlo\xc5\xbeiti trud (Ashton in Lee, 2007)._NEWLINE_Predvsem dimenzija iskrenost-poni\xc5\xbenost naj bi predstavljala aspekt recipro\xc4\x8dnega altruizma. Gre za to, da je oseba, ki ima visoko izra\xc5\xbeeno to dimenzijo po\xc5\xa1tena, pravi\xc4\x8dna v odnosu do drugih, pripravljena sodelovati z drugimi, tudi \xc4\x8de nekdo trpi izrabljanje. Tak\xc5\xa1ne osebe so manj nagnjene k pridobivanju osebne koristi na ra\xc4\x8dun drugih. Visoko izra\xc5\xbeena dimenzija sprejemljivost pa je medtem povezana z ve\xc4\x8djo verjetnostjo osebnih pridobitev, na ra\xc4\x8dun vzajemnega sodelovanja in s pove\xc4\x8danim tveganjem izkori\xc5\xa1\xc4\x8danja s strani drugih. Emocionalnost pa je vezana predvsem na biolo\xc5\xa1ki altruizem, ki vklju\xc4\x8duje empati\xc4\x8dno skrb in emocionalno navezanost na tiste, ki so bli\xc5\xbenji. Povezuje se z izogibanjem o\xc5\xa1kodovanju in vedenji, ki se navezujejo na iskanje pomo\xc4\x8di (v smislu investicije v navezo, sorodstvo). Visoka emocionalnost je tako vezana na pove\xc4\x8dano verjetnost osebnega in sorodstvenega pre\xc5\xbeivetja (Ashton in Lee, 2007)._NEWLINE_Ekstravertnost pa se navezuje predvsem na obveznosti v socialnih prizadevanjih (socializacija, vodenje, zabavanje), medtem ko se vestnost nana\xc5\xa1a na nalogo vezana prizadevanja (delo, na\xc4\x8drtovanje, organizacija). Zadnja dimenzija odprtost za izku\xc5\xa1nje pa na ideje vezano prizadevanje (u\xc4\x8denje, domi\xc5\xa1ljanje, razmi\xc5\xa1ljanje). \xc4\x8ce je izra\xc5\xbeena katerakoli od teh treh dimenzij, to pove\xc4\x8da mo\xc5\xbenosti za osebno pridobitev (npr. visoka ekstravertnost rezultira v pridobitvah prijateljstev, kolegov; vestnost v pridobitvah materialne/ekonomske narave in zdravja; odprtost pa v socialnih in materialnih pridobitvah) (Ashton in Lee, 2007)._NEWLINE_Naslednja prednost HEXACO modela je ta, da dobro pojasnjuje razlike med spoloma v osebnosti, \xc5\xa1e posebno v raznolikih potezah kot je emocionalnost (Ashton, Lee in Goldberg, 2004; v: Ashton in Lee, 2007). Vi\xc5\xa1je izra\xc5\xbeena emocionalnost je navadno zna\xc4\x8dilna za \xc5\xbeenske. Hkrati se je emocionalnost v razli\xc4\x8dnih dr\xc5\xbeavah izkazala kot najbolj konsistentna razlika med spoloma._NEWLINE_Prakti\xc4\x8dna prednost HEXACO modela pa je predvsem ta, da z vklju\xc4\x8ditvijo \xc5\xa1estega faktorja omogo\xc4\x8da bolj\xc5\xa1o interpretabilnost posameznikovega osebnostnega profila. Pri tem tudi bolj\xc5\xa1e predvideva dolo\xc4\x8dene spremenljivke, ki imajo prakti\xc4\x8dno vrednost. Tako so, na primer, pri delovni delikventnosti vi\xc5\xa1je korelacije s HEXACO-PI, kot z NEO-FFI. Faktorja po\xc5\xa1tenost-poni\xc5\xbenost in emocionalnost pa poleg tega dobro napovedujeta tudi vedenja, kot so: spolna delikventnost, neposrednost, iskrenost, skromnost, manipulativnost, egoizem, zapeljevanje, tvegano vedenje ... (Ashton in Lee, 2007). Visoke korelacije pa se pojavljajo tudi pri pojasnjevanju psihopatije, makiavelizma in narcisizma ('dark triad') (Ashton in Lee, 2007).\n_START_SECTION_\nOmejitve HEXACO modela\n_START_PARAGRAPH_\nModel pa ima tudi dolo\xc4\x8dene omejitve. V prvi vrsti gre za dimenzionalno taksonomijo osebnosti, ki izhaja iz leksi\xc4\x8dnih \xc5\xa1tudij, kar pomeni, da so pomankljiovsti modela podobne kot pri ostalih dimenzionalnih pristopih (npr. Velikih pet). Najpomembnej\xc5\xa1a omejitev je predvsem to, da dimenzionalne teorije osebnosti pogosto temeljijo na faktorski analizi, ki na \xc5\xbealost vedno ne zagotavlja ponovljivih rezultatov. Faktorji, ki jih dobimo s faktorsko analizo se tako lahko razlikujejo od vzroca odvisno od tega kako raziskovalec organizira meritve ter katere spremenljivke so vklju\xc4\x8dene v analizo (Lee, Ogunfowora in Ashton, 2005)._NEWLINE_De Raad in sodelavci (2010) trdijo, da so med kulturami popolnoma ponovljive (se pojavijo v vseh analizah) le tri osebnostne dimenzije. Pri analizah, ki presegajo tri dimenzije postanejo faktorska nasi\xc4\x8denja nezanesljiva, zato bi morali biti pazljivi pri trditvah, da je HEXACO model univerzalen znotraj razli\xc4\x8dnih kultur, posebej zato, ker v mnogih jezikih in kulturah tovrstne raziskave osebnosti \xc5\xa1e niso bile izvedene._NEWLINE_Potrebno pa je poudariti tudi to, da faktor po\xc5\xa1tenost\xe2\x80\x93poni\xc5\xbenost ni vedno konsistentno ponovljiv. Nekatere raziskave so ugotovile nekonsistentnost tega faktorja (Becker, 1999), druge pa so identificirale ve\xc4\x8d kot \xc5\xa1est faktorjev (npr. Thalmayer, Saucier in Eigenhuis, 2011). Ta kritika pa ni osredoto\xc4\x8dena le na HEXACO model osebnosti, temve\xc4\x8d zadeva tudi Velikih petih, saj se razprave o petem faktorju (odprtost) ter \xc5\xa1tevilu kulturno posplo\xc5\xa1ljivih faktorjev nana\xc5\xa1ajo tudi nanj in ostale dimenzionalne pristope k osebnosti."